DFFC
DFFC (Duoyongtu Feichuan Fanhui Cang) bija Ķīnas nākamās paaudzes pilotējama nolaižamā aparāta prototips. Tas orbītā tika palaists 2016. gada 25. jūnijā; nākamajā dienā veiksmīgi nolaidās. Kapsulas augstums ir 2,3 m, diametrs 2,6 m un masa 2600 kg. DFFC tika palaists 2016. gada 25. jūnijā 12:00 UTC ar nesējraķeti Chang Zheng 7/YZ-1A no Veņčanas pavadoņu palaišanas centra. Kopā ar to orbītā palaisti pavadoņi Aoxiang Zhixing, Aolong 1, Tiange Feixingqi 1, Tiange Feixingqi 2 un derīgā krava Tianyuan 1. Šis bija nesējraķetes Chang Zheng 7, kas kļuva par Ķīnas jaudīgāko raķeti, pirmais lidojums un pirmais starts no Veņčanas kosmodroma. 26. jūnijā 07:41 UTC DFFC veica nolaišanos Iekšējās Mongolijas autonomajā reģionā.